Voľné pracovné miesto je potrebné nahlásiť na portáli istp.sk vždy, a to aj pri udelení aj pri obnovení pobytu na účel zamestnania. V závislosti od toho, o akú pozíciu ide (či je alebo nie je nedostatková ku dňu podania žiadosti) je rozdiel len v lehote, počas ktorej musí byť nahláška voľného pracovného miesta zverejnená pred podaním žiadosti. Ak by išlo o nedostatkovú pozíciu, stačí nahlášku zverejniť a hneď na druhý deň je možné ísť podať žiadosť o udelenie resp. obnovenie pobytu. Ak by však nešlo o nedostatkovú pozíciu, môže sa žiadosť podať až po 20 pracovných dňoch od jej zverejnenia na portáli. Dôležité je tiež zdôrazniť, že nahláška voľného pracovného miesta sa musí obnovovať, odporúčame až do udelenia / obnovenia pobytu. Keďže proces udelenia / obnovenia pobytu na účel zamestnania (mimo prípadu nedostatkovej pozície) trvá 90 dní, v čase keď polícia zašle žiadosť o vyjadrenie úradu prácu už nemusí byť nahláška aktívna (nahláška sa zverejňuje na 3 mesiace), čo vedie k zamietavému stanovisku úradu práce a v konečnom dôsledku nevydaniu kladného rozhodnutia k pobytu. V nahláške je tiež dôležité zaškrtnúť, že pozícia je vhodná pre cudzinca z tretej krajiny.Záverom odporúčame, aby sa priechodnosť nahlášky po zverejnení hneď prekonzultovala s príslušníčkou úradu práce. Častokrát zamestnávatelia uvedú požiadavky na obsadzovanú pozíciu také, ktoré spĺňajú viacerí uchádzači o zamestnanie vedení úradom práce, čo opäť môže viesť k neudeleniu pobytu. Pozícia v nahláške voľného pracovného miesta sa vyberá zo zoznamu SK ISCO, ktorý nájdete ako prílohu tejto vyhlášky.Isté rozdiely sú v prípade pobytu cudzinca – modrej karty.Ak sa mení zamestnávateľ alebo pozícia počas platnosti udeleného pobytu, postup je uvedený tu.